
החלטה מס' 53/20
החלטת ועדת האתיקה 

בקובלנות נגד חה"כ חנין זועבי בשל התבטאות בישיבת ועדה
מיום ‏‏כ"ז באדר התשע"ח - ‏14 במרץ 2018
	הקובלנות


	1. 
	חה"כ אורן חזן פנה לוועדת האתיקה בקובלנה נגד חה"כ חנין זועבי לאחר שבדיון בוועדת החינוך, התרבות והספורט ביום 12.2.2018, אשר עסק בהכנה לקריאה ראשונה של הצעת חוק חינוך ממלכתי (תיקון מס' 17) (מניעת פעילות במוסד חינוך של גורמים חיצוניים הפועלים נגד מטרות החינוך ונגד צבא הגנה לישראל), התשע"ח-2018, כינתה את חיילי צה"ל "רוצחים". הוועדה קיבלה קובלנות בעניין זה גם מאזרחים, רובן קובלנות זהות בנוסחן.


	התגובה לקובלנות


	2.
	חה"כ זועבי כתבה לוועדה כך: "אכן אמרתי שבין חיילי צה"ל יש שרצחו פלסטינים. אמת דיברתי ואשמח לנהל דיון בנושא... התבטאות זו היא חלק מחופש הביטוי הכי בסיסי, ולאיש אין זכות לסתום פיות בשל דעות לא נוחות לו... אשמח לשלוח לכם מידע מפורט אודות מספר רב של מקרי רצח של פלסטינים בידי חיילים."


	החלטת הוועדה 



	3.
	ועדת האתיקה צפתה בקטע הרלבנטי מישיבת ועדת החינוך האמורה, בה אמרה חה"כ זועבי "קוראים רוצח לבן אדם שרוצח גם פעם אחת בחיים או שרוצח מישהו כל יום בחייו, לכן גם הצבא שמדי פעם רוצח, לא כל יום.... לא שמעת על נערים פלסטינים שנרצחו?... איך האמת מפחידה אנשים פה... למה אתם מפחדים מלהגיד את דבריכם?... מספיק שרוצחים כל ארבעה ימים... מי רוצח את הפלסטינים בשטחים הכבושים..."


	4.
	ועדת האתיקה סבורה כי שימוש בביטוי "רוצחים" כלפי חיילי צה"ל, הפועלים בשם המדינה, אינו ראוי להגנה הרחבה שהוועדה פורשת על חופש הביטוי הפוליטי של חברי הכנסת, ויש בו משום הפרה של כלל 1א(4) לכללי האתיקה הקובע כי "חבר הכנסת ... ינהג בדרך ההולמת את מעמדו כחבר הכנסת ויעשה לטיפוח אמון הציבור בכנסת".


	5.
	לאור העובדה שאין זו הפעם הראשונה שבה חה"כ זועבי הפרה את כללי האתיקה, החליטה ועדת האתיקה, בהתאם לסעיף 13ד(ד)(4) לחוק החסינות, להטיל על חה"כ חנין זועבי הרחקה של שבוע מישיבות מליאת הכנסת וועדות הכנסת (אך היא תהיה זכאית להיכנס לישיבות לצורך הצבעה בלבד). ההרחקה תחול בשבוע הראשון של כנס הקיץ הקרוב.
לבסוף יצוין כי בישיבת ועדת האתיקה שבה התקבלה ההחלטה לא נכח חבר הוועדה, חה"כ יוסף ג'בארין, והוא הוחלף בידי ממלאת מקום.




ההחלטה תונח על שולחן הכנסת. 







         ___________________








חבר הכנסת יצחק וקנין
יושב ראש ועדת האתיקה

